## Tikrasis Rokiškio herbas.

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL ROKIŠKIO RAJONO SAVIVALDYBĖS TARYBOS 2021 M. SPALIO 29 D. SPRENDIMO NR. TS-212 „DĖL KOMPENSAVIMO UŽ KELEIVIŲ IR MOKINIŲ VEŽIMĄ TVARKOS APRAŠO PATVIRTINIMO“ PAKEITIMO**

2022 m. liepos 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Rokiškio rajono savivaldybės taryba nusprendžia:

1. Pakeisti Kompensavimo už keleivių ir mokinių vežimą tvarkos aprašo, patvirtinto Rokiškio rajono savivaldybės tarybos 2021 m. spalio 29 d. sprendimu Nr. TS-212 „Dėl kompensavimo už keleivių ir mokinių vežimą tvarkos aprašo patvirtinimo“:

1.1. 18 punktą ir jį išdėstyti taip:

„18. Kuro sąnaudų išlaidos 14 ct už vieną nuvažiuotą kilometrą kompensuojamos:“

1.2. 18.1.2. papunktį ir jį išdėstyti taip:

„18.1.2. į Rokiškio rajono švietimo įstaigas, vykdančias ikimokyklinio ir / ar priešmokyklinio ugdymo programas (vaikai, turintys didelių ar labai didelių specialiųjų ugdymosi poreikių arba nustatytas vidutinis ar sunkus neįgalumo lygis).“

2. Sprendimą skelbti Teisės aktų registre ir savivaldybės interneto svetainėje [www.rokiskis.lt](http://www.rokiskis.lt)

Šis sprendimas per vieną mėnesį gali būti skundžiamas Regionų apygardos teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos nustatyta tvarka.

Savivaldybės meras Ramūnas Godeliauskas

Danutė Kniazytė



**SPRENDIMO PROJEKTO „DĖL ROKIŠKIO RAJONO SAVIVALDYBĖS TARYBOS 2021 M. SPALIO 29 D. NR. TS-212 SPRENDIMO „DĖL KOMPENSAVIMO UŽ KELEIVIŲ IR MOKINIŲ VEŽIMĄ TVARKOS APRAŠO PATVIRTINIMO“ PAKEITIMO“**

**AIŠKINAMASIS RAŠTAS**

**Sprendimo projekto tikslas ir uždaviniai.**

Sprendimo projekto tikslas ir uždaviniai **–** pakeisti Kompensavimo už keleivių ir mokinių vežimą tvarkos aprašo 18 punktą ir 18.1.2. papunktį, pateiktus savivaldybės tarybos sprendimo projekte.

**Šiuo metu esantis teisinis reglamentavimas.**

Rokiškio rajono savivaldybės tarybos 2021 m. spalio 29 d. sprendimas Nr. TS-212 „Dėl kompensavimo už keleivių ir mokinių vežimą tvarkos aprašo patvirtinimo“

**Sprendimo projekto esmė**.

1. 18 punkte siūloma patvirtinti pastovų 14 ct įkainį už 1 nuvažiuotą kilometrą. tėvams, kurie nuosavu transportu vežioja savo vaikus, gyvenančius kaimuose ir miesteliuose, ir kurių negalima atvežti ir parvežti atgal reguliaraus susisiekimo autobusais, mokyklų autobusais dėl maršrutų stokos ar netinkamo važiavimo grafiko. Patirtos kuro sąnaudų išlaidos kompensuojamos:

- *Tėvams, globėjams* į Rokiškio rajono savivaldybės teritorijoje vykstančius užsiėmimus, veikiančius pagal neformaliojo vaikų švietimo programas; į Rokiškio rajono švietimo įstaigas, vykdančias ikimokyklinio ir / ar priešmokyklinio ugdymo programas (vaikai, turintys didelių ar labai didelių specialiųjų ugdymosi poreikių arba nustatytas vidutinis ar sunkus neįgalumo lygis).

- *Juridiniams asmenims, turintiems šeimynos statusą* (Katalėjai), kurie nuosavu transportu vežioja globojamus vaikus į Rokiškio rajono savivaldybės teritorijoje vykstančius užsiėmimus, veikiančius pagal neformaliojo vaikų švietimo programas; į Rokiškio ikimokyklinio, priešmokyklinio ugdymo įstaigas ir bendrojo ugdymo mokyklas.

2. 18.1.2. papunktyje siūloma tėvams, globėjams kompensuoti išlaidas *į visas Rokiškio rajono švietimo įstaigas,* vykdančias ikimokyklinio ir / ar priešmokyklinio ugdymo programas (*buvo tik į Rokiškio lopšelį-darželį* „*Pumpurėlis*“), kurių vaikai turi didelių ar labai didelių specialiųjų ugdymosi poreikių arba nustatytas vidutinis ar sunkus neįgalumo lygis.

**Laukiami rezultatai.**

Tėvams, globėjams ir juridiniams asmenims, turintiems šeimynos statusą patirtos kuro sąnaudų išlaidos bus kompensuojamos atsižvelgiant į padidėjusias kuro kainas.

**Finansavimo šaltiniai ir jų poreikis.**

Savivaldybės lėšos **(**padidės išlaidos vaikų pavežimui tėvų globėjų transportu).

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas**.

Rokiškio rajono savivaldybės tarybos 2021 m. spalio 29 d. sprendimo Nr. TS-212 „Dėl kompensavimo už keleivių ir mokinių vežimą tvarkos aprašo patvirtinimo“ antikorupcinis vertinimas atliktas 2021-10-25. Siūlomi teisės akto pakeitimai nekeičia atlikto vertinimo.

Švietimo ir sporto skyriaus vyriausioji specialistė Danutė Kniazytė